**Râsu' plânsu'**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pleoapă cu dinți, cu lacrimă mânjită,

sare căzută în bucate,

dovadă că nu pot trăi numai acum

sunt amintirele mele, toate ...

Dovadă că nu pot vedea fără martori

e copilăria, adolescența mea,

dublând neființa acestei secunde

cu neființa ei de cândva.

Ah, râsu' plânsu'

ah, râsu' plânsu'

mă bufnește când spun

secundei vechi putrezind în secunda

de-acum.

Ah, râsu' plânsu'

ah, râsu' plânsu'

în ochiul lucrurilor reci

și-n dintele lor mușcător, ca și sceptrul

neinventaților regi.